I dag præsenterer regeringen sin vision for at udrulle 5G-nettet - den næste generation af internet, vi får via mobilmasterne.

Det kinesiske firma Huawei kan komme til at spille en hovedrolle i opbygningen af TDC's kommende 5G-netværk. Siden 2014 har Huawei drevet og leveret udstyr til TDC's nuværende netværk.

Men Huawei, der er verdens største producent af telekommunikationsudstyr, er blevet udelukket i flere vestlige lande på grund af frygt for kinesisk spionage.

Den kinesiske telegigant bliver i disse måneder set efter i sømmene, fordi eksperter peger på, at en kinesisk efterretningslov kan tvinge Huawei til at spionere for staten via de fremtidige 5G-netværk.

- Frygten er, at kineserne kan tvinge et firma som Huawei til at overvåge, manipulere eller slukke for kritisk infrastruktur i de lande, hvor de er installeret, siger André Ken Jakobsson, der forsker i hybrid krigsførelse ved center for militære studier på Københavns Universitet.

Vigtig for sikkerheden

5G bliver mange gange hurtigere end det nuværende 4G-netværk, og i fremtiden forventes blandt andet selvkørende biler og sundhedssystemer at være koblet på 5G-netværket.

5G bliver altså meget vigtig infrastruktur, og derfor er der så stor opmærksomhed om sikkerheden.

USA, Australien, New Zealand og Japan udelukkede sidste år Huawei fra at udvikle 5G-netværk i landene.

USA - der samtidig konkurrerer med Kina om at være førende på informationsinfrastruktur - forsøger ifølge flere amerikanske medier at overtale flere allierede til at udelukke kineserne.